Phahlane: Onskuldig tot hy skuldig bevind is, sê MbalulaKhomotso Phahlane Foto: Jonisayi W. Maromo (@Jonisayi), Twitter Fikile Mbalula, minister van polisie, het hom Donderdag uitgespreek oor pres. Jacob Zuma se besluit om lt.genl. Khomotso Phahlane uit sy amp as waarnemende nasionale polisiekommissaris te verwyder. “Ons wil die president bedank vir sy wysheid en beslissende optrede in hierdie verband,” het Mbalula gesê. “Daar is duidelik baie ernstige bewerings van wangedrag deur Phahlane wat ook ŉ impak het op sy geskiktheid om in die amp as waarnemende nasionale polisiekommissaris waar te neem. “Die bewerings laat vrae ontstaan oor gedrag wat teenstrydig is met die verwagtinge van diegene in leierskapsposisies in ons polisiediens. “Ek word verplig om dit duidelik te maak dat lt.genl. Phahlana ŉ reg het om onskuldig beskou te word tot daar ander bewys word. Die bewerings is nog nie in ŉ hof getoets nie. “Dis ook duidelik uit verklarings deur die Onafhanklike Polisieondersoek-direktoraat (Opod) dat die regsprosesse tussen Opod en Phahlane in die hof sal voortduur. Ek glo lt.genl. Phahlane moet voldoende tyd en persoonlike vryheid gegun word om op hierdie persoonlike bewerings te fokus. “Daarom het ek pres. Jacob Zuma in kennis gestel dat die generaal se ampstermyn ŉ negatiewe impak het op die ministerie en die departement waarvoor ek verantwoordelik is. “Die huidige nasionale polisiekommissaris, genl. Riah Phiyega, se kontrak verstryk op 10 Junie 2017 en die president sal dus binnekort oorweeg om ŉ nuwe nasionale polisiekommissaris aan te stel.” Maroela Media het vroeër berig lt.genl. Lesetja Mothiba is met onmiddellike effek as waarnemende nasionale polisiekommissaris aangestel. “Ek wil graag hierdie geleentheid gebruik om lt.genl. Phahlane te bedank vir sy bydrae as waarnemende nasionale polisiekommissaris en ek stuur goeie wense aan lt.genl. Mothiba,” het Mbalula bygevoeg. Lees alle vorige berigte oor Khomotso Phahlane op Maroela Media.